钦定古今图书集成/理学汇编/学行典/第271卷 > 高纨
## 钦定古今图书集成/理学汇编/学行典/第271卷 > 高纨

按《临海县志》：“高纨，字士洁，号南郭，隐于小固山，复号
固山樵者。祖恩号牧庵，尝举才德，弗应，而与陈用拙、
胡倥侗辈十有八人结诗社自娱，一时高之，呼为十
八学士。南郭承家学，敦古道，澹然无希世心。尝自咏
云：‘天应许我饱藜藿，梦亦无心上庙廊’。”弘治改元，郡
守叶贽欲举以应诏，辞不就。郡守陈相请副谢方石
修郡乘，督学徐蕃、刘瑞闻其贤，躬礼其庐。平生不面
折人过，而与善如弗及。闵人穷困，而一箪一褐，乐之
终身。年六十九而卒。郡守顾璘立石表其墓。